ไตรรงค์เบรกงบ‘ถนนไร้ฝุ่น’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ลดความสำคัญอัดเบี้ยหัวแตก สั่งสำนักงบฯทบทวนราคากลาง
โพสต์ทูเดย์ — “ไตรรงค์” เหยียบเบรกใช้งบจากเงินกู้ละเลงถนนไร้ฝุ่น ระบุเบี้ยหัวแตก ไม่เพิ่มรายได้ประชาชาติ มั่นใจไม่ขัดแย้งการทำงาน
นายไตรรงค์ สุวรรณคีรี รองนายกรัฐมนตรี ให้สัมภาษณ์หลังการหารือร่วมกับนายกรัฐมนตรี และนายกรณ์ จาติกวณิช รมว.คลัง ว่า จะไปให้นโยบายกับสำนักงบประมาณแผ่นดินให้พิจารณาทบทวนราคากลางของสินค้าที่ตั้งไว้ในโครงการไทยเข้มแข็งไม่ให้มีการฮั้วกัน แต่ไม่ได้เจาะจงว่าโครงการใดโกงหรือไม่
นายไตรรงค์ กล่าวว่า หลังจากนี้จะพิจารณาความจำเป็นทุกโครงการ และต้องดูความสำคัญของโครงการในระยะยาว เช่น ถ้าจะเอาเงินกู้จากพ.ร.บ.ให้อำนาจกระทรวงการคลังกู้เงินเพื่อฟื้นฟูเศรษฐกิจ 4 แสนล้านบาท ที่กำลังพิจารณาอยู่ในรัฐสภามาทำโครงการถนนไร้ฝุ่นนั้น ส่วนตัวแล้วไม่เห็นด้วย เพราะไม่ช่วยเพิ่มขีดความสามารถของประเทศในการเพิ่มรายได้ประชาชาติในอนาคต 
รองนายกรัฐมนตรี กล่าวว่า ถ้ากู้เงินมาต้องมาทำโครงการใหญ่ๆ ที่เกิดประโยชน์แก่ลูกหลานในอีก 3040 ปีข้างหน้า เช่น โครงการรถไฟรางคู่ ท่าเรือน้ำลึก จะต้องมีการเร่งรัดให้เร่งลงทุน แต่ไม่ได้หมายความว่าจะมีนโยบายห้ามทำถนนไร้ฝุ่น
“การไม่เห็นด้วยกับโครงการถนนไร้ฝุ่นจะไม่มีปัญหากับพรรคภูมิใจไทย แต่คงต้องไปคุยกัน เพราะเรื่องนี้เป็นเหตุผลทางวิชาการ และคิดว่าประชาชนก็ไม่เห็นด้วย เพราะเป็นการกู้เงินที่เสียดอกเบี้ยจำนวนมากมาทำถนนหมู่บ้านละ 13 กิโลเมตรทั้งประเทศ เหมือนกับเป็นเบี้ยหัวแตก ไม่เพิ่มรายได้ประชาชาติ แม้โครงการถนนไร้ฝุ่นต้องทำ แต่ต้องไม่ให้อยู่ในลำดับความสำคัญเร่งด่วนอันดับ 1 เพราะเป็นโครงการแก้ปัญหาสังคมระยะสั้น” นายไตรรงค์ กล่าว
นายไตรรงค์ กล่าวว่า เรื่องนี้จะไม่เกิดปัญหากับพรรคภูมิใจไทย เพราะโครงการก็ยังมีอยู่ แต่อัตราการเพิ่มขึ้นของงบประมาณในโครงการถนนไร้ฝุ่นต้องไม่เป็นอันดับ 1 
ผู้สื่อข่าวถามว่า การทบทวนโครงการของพรรคร่วมรัฐบาล เช่น โครงการถนนไร้ฝุ่น เกรงหรือไม่ว่าจะถูกคว่ำพ.ร.บ.กู้เงิน นายไตรรงค์ตอบว่า ไม่มี
สำหรับงบโครงการถนนไร้ฝุ่นนั้นแบ่งออกเป็น 2 ระยะ ระยะแรกระยะทาง 3,200 กิโลเมตร วงเงิน 1.4 หมื่นล้านบาท ถนนไร้ฝุ่นระยะที่ 2 ระยะทาง 4,000 กิโลเมตร วงเงิน 1.9 หมื่นล้านบาท อยู่ระหว่างรออนุมัติงบประมาณ 
นอกจากนี้ ยังมีถนนไร้ฝุ่นของกรมชลประทานทั่วประเทศกว่า 3 หมื่นกิโลเมตร วงเงิน 2.5 หมื่นล้านบาท กำหนดเวลาสร้าง 6 ปี เฉลี่ยปีละกว่า 5,000 กิโลเมตร และงบขององค์การบริหารส่วนตำบลทั่วประเทศปรับปรุงถนนเข้าชุมชนให้เป็นถนนไร้ฝุ่น 1 แสนกิโลเมตร ใช้งบร่วม 2 หมื่นล้านบาท ระยะเวลาสร้าง 10 ปี